Papersnake/gushiwen huggingface dataset:
家藏书画乱后云散
陈式金（清代）

吾家蓄真迹，至宝千百计。藉作烟云观，自娱期勿替。

谁料风尘生，角声遍吴地。食肉鄙者多，吾侪孰为庇。

因念悬堂轴，性命倚难弃。旁人为我谋，捆载速远递。

家庄有凤凰，强半与藏置。一夕忽通神，迥作流水逝。

神物难久常，久常自生弊。素书绝嗜欲，谓所以除累。

盛乃衰之源，春芳秋自悴。熊祥宝玉杯，转转牢狱繫。

娄东翠华居，翰墨曾为厉。何况值乱世，长物非所利。

早愿奏凯歌，故剑得合契。早愿归故乡，旧物得更睨。

人获与我获，取舍听其意。作歌聊自解，无用生怨怼。
送正言杨学士之任缙云
王禹偁（宋代）

弱冠珥朝簪，才堪入翰林。
重违君厚遇，聊奉母懽心。
笔削留惇君，囊装贮赐金。
帆张淛河阔，山对括苍深。
暂歇趋朝马，重闻故国禽。
幽兰南涧采，寿酒北堂斟。
务简慵开阁，家丰不典琴。
彩衣方侍养，红药即供吟。
我占掖垣久，自惊年鬓侵。
妨贤兼罔极，相送泪盈襟。
谒中岳祠
李廌（宋代）

岳镇中天司下土，名山宫殿锁云扃。
固知正直作威福，岂徇往来惟醉醒。
封禅今无秦汉侈，降生谁是甫申灵。
何当弭节朝双阙，一曲钧天梦帝庭。
江行寄远
李白（唐代）

刳木出吴楚，危槎百余尺。
疾风吹片帆，日暮千里隔。
别时酒犹在，已为异乡客。
思君不可得，愁见江水碧。
满庭芳 秋思
韩智玥（清代）

苇草传霜，残荷冒雨，白云随处安排。文心藻思，入梦总成灰。

玉剪翻灯燕子，还消得、几遍徘徊。空惆望，五陵狂客，残病到秋来。

风篁如醉，小山丛桂，罗绮绚霞裁。更北窗深处，蕉影苔阶。

金粟愁关异代，谁招隐、花落花开。孤吟罢，双双翡翠，常绕碧栏回。
凤栖梧 游雁荡
张可久（元代）

两袖刚风凌倒景。小磴松声，独上招提境。碧水流云三百顷。白龙飞过青天影。折脚铛中留苦茗。野菊生花，犹记丹砂井。吹罢玉箫山月冷。
日暮游东涧 其二
释重显（宋代）

极目生晚照，远树笼微阴。谁知清浅流，别有沧海深。
登金山
严廷珏（清代）

借得双游屐，山来一笑迎。虚亭涵塔影，古殿走江声。

仙去仍留暮，泉清尚爱名。润州回望处，烟火郁高城。
魏鼓吹曲十二曲 其二 战荥阳
佚名（魏晋）

战荥阳。汴水陂。戎士愤怒。贯甲驰。陈未成。退徐荥。

二万骑。堑垒驰。戎马伤。六军惊。势不集。众几倾。白日没。

时晦冥。顾中牟。心屏营。同盟疑。计无成。赖我武皇万国宁。
武夷精舍十咏 其八 钓矶
袁枢（宋代）

投辖出东溟，持竿归九曲。溪翁来问讯，笑失双鬓绿。

潭边旧钓石，莹滑磨青玉。竟日谩垂纶，忘机看鸥浴。
日重光行
陆机（魏晋）

日重光。奈何天回薄。
日重光。冉冉其游如飞征。
日重光。今我日华华之盛。
日重光。倐忽过。
亦安停。日重光。
盛往衰。亦必来。
日重光。譬如四时。
固恒相催。日重光。
惟命有分可营。日重光。
但惆怅才志。日重光。
身没之后无遗名。
颂古一百则
释正觉（宋代）

照彻离微造化根，纷纭出没见其门。
游神劫外问何有，著眼身其知妙存。
虎啸萧萧岩吹作，龙吟冉冉洞云昏。
南泉点破时人梦，要识堂堂补处尊。
宣州双溪阁夜宴呈太守余光禄
郭祥正（宋代）

陵阳三峰压千里，百尺危楼势相倚。海波不动蛟龙盘，叠玉无尘霜雪洗。

溪光冷浥山光润，色接金陵古名郡。青猿啸断四五声，白鸟归飞两三阵。

四时之景皆可观，六月来游肤发寒。有时下瞰北山雨，只道林林银竹竿。

贤哉光禄余太守，昨引佳宾列樽酒。朝饮三百杯，暮吟三百首。

不为阴惨严刑诛，长吐阳春活残朽。御史曾书治绩碑，州人尽祝灵椿寿。

沈沈罗幕更漏稀，灯如撒星公醉归。丝篁前引后鼓鼙，珠履交错行迟迟。

丈夫得意不为乐，借问百年能几时。
景灵宫恭谢驾回丞相以下皆簪花
阮秀实（宋代）

宫花密映帽檐新，误蝶疑蜂逐去尘。
自是近臣偏得赐，绣鞍扶上不胜春。
句
释希昼（宋代）

花露盈虫穴，梁尘堕燕泥。
宿合溜驿
张耒（宋代）

空庭野雀噪，客至休我驹。
尽日冲尘沙，解裘振裳裾。
荧荧青灯光，夜永寒堂虚。
破窗见星斗，明月照广除。
构火旋烹煎，妻儿具盘盂。
强饭一为饱，困眠体微舒。
嗟我山野姿，懒拙与世疏。
如何强所难，妄蹑仕进途。
已习未易舍，欲行倦驰驱。
悲哉不早计，既晚空嗟吁。
赠英公大师
王承衎（宋代）

文章篆籀久传芳，灰志禅门道愈光。
丰镐有心营宝刹，潇湘元意卧云房。
陶情早著诗千首，混俗何妨酒百觞。
若许宗雷重结社，愿持香火学空王。
残春
白玉蟾（宋代）

昨日春光更水涯，水涯今日已春赊。
春归只道无踪迹，尚有青苔一片花。
田上
崔道融（唐代）

雨足高田白，披蓑半夜耕。
人牛力俱尽，东方殊未明。
过庐山下（并引）
苏轼（宋代）

予过庐山下，云物腾涌，默有祷焉。
未午，众峰凛然，故作是诗。
乱云欲霾山，势与飘风南。
群隮相应和，勇往争骖驔。
可怜荟蔚中，时出紫翠岚。
雁没失东岭，龙腾见西龛。
一时供坐笑，百态变立谈。
暴雨破坱圠，清飙扫浑酣。
廓然归何处，陋矣安足戡。
亭亭紫霄峰，窈窈白石庵。
五老数松雪，双溪落天潭。
虽云默祷应，顾有移文惭。
泾州送外甥周树棠归省 其一
张映宿（清代）

匏系边城役，迂疏误此生。相依惟汝在，秋杪复登程。

病叶吟风落，孤鸿带月征。多愁泾汭水，呜咽送君行。
两崖中丞和予观莲诗有欲借为裳之句次韵赠答
徐阶（明代）

积雨红芳落渐多，玉堂清晓独来过。
日华幸尚临朱槛，云气愁来绕绛河。
寂寞芝兰同晚岁，浮沉萍藻自秋波。
闻君近有纫裳兴，刀尺寒生欲奈何。
雪霁
王初（唐代）

星榆叶叶昼离披，云粉千重凝不飞。

昆玉楼台珠树密，夜来谁向月中归。
杭州访吉祥璘上人追感苏才翁同赏牡丹
蔡襄（宋代）

曾乘春饮绕花畦，花底余香入燕泥。
剪处佳人传烛下，归时明月到云西。
重来草树惊秋色，零落交朋感旧题。
若使他年逢胜赏，一觞知复共谁携。
荒署
熊士鹏（清代）

荒署萧然动远思，曾栽桂树两三枝。钩帘雁过偕吟处，把酒人当独坐时。

楼上秋河横似带，树头初月广于眉。朝云一去无消息，犹见银釭罩被池。
德宗景皇帝实录尊藏皇史宬礼成恭纪 其一
郭曾炘（清代）

衣冠拜表上彤墀，九庙神灵鉴在兹。伏案头童才蒇役，攀弓泪在总衔悲。

金銮故事空留记，玉几群公孰受遗。虮虱微臣惭报称，剩从家乘纪恩私。
赞三十六祖颂
释印肃（宋代）

真师子法身，究竟无头尾。
赠当盲眼人，华空疑不是。
馒头
岳珂（宋代）

几年太学饱诸儒，余伎犹传笋蕨厨。
公子彭生红缕肉，将军铁杖白莲肤。
芳馨政可资椒实，粗泽何妨比瓠壶。
老去齿牙辜大嚼，流涎聊合慰馋奴。
代书寄薛四
张说（唐代）

孤雁东飞来，寄我纹与素。纹足经三象，素当综群务。

远见故人心，一言重千金。答之彩毛翰，继以瑶华音。

岁寒众木改，松柏心常在。
出宰分宁别旧同舍五首 其二
韩驹（宋代）

念我行老矣，才拙世所捐。青绫未频直，黄紬且安眠。

饱闻县西寺，修椽压山巅。中谷五百众，上堂鼓阗阗。

王程傥馀暇，玆焉著幽禅。自撷双井茶，与僧酌云泉。
蟠松引
张翥（元代）

何年风雨拔老湫，乾卧千岁长黄虬。垂胡磥碨髯怒磔，雷火不黄烧其瘤。

卒然一见势欲攫，况可手扪双角鯄。悬知根受元气大，跁跒力争崖石碍。

樛枝互错横铁□，弓纽□张攲羽盖。低无玄鹤寄巢居，幽有苍夔出光怪。

故人语似灵岩山，卧云之树同屈蟠。身横百围容客踞，声入半空生昼寒。

毕宏韦偃世无有，画史掉首应嗟难。彼当为甲此为乙，造化偏钟两奇崛。

爱之欲□重摩挲，图赞还须怪魁笔。君不见龙门寺千丈。

齐耸巃嵷荫白日。
倒犯（蓝桥）
杨泽民（宋代）

画舫、并仙舟远窥，黛眉新扫。芳容衬缟。佳人在、翠帘深窈。逡巡容赠诗语，因询屏帏悄。道自有、蓝桥美质诚堪表。倩纤纤、捧芳醥。

琴剑度关，望玉京人，迢迢天样窎。下马叩靖宇，见仙女、云英小。算冠绝、人间好。饮刀圭、神丹同得道。感向日，夫人指示相垂照。寿齐天后老。
予既不得叶遂过洛滨醉游累日
黄庭坚（宋代）

瘿民见我亦悠悠，瘿木累累满道周。
飞舄已随王令化，真龙甯为叶公留。
未能洗耳箕山去，且复吹笙洛浦游。
舍故趋新归有分，令人何处欲藏舟。
江强仲郎中送蟹
高似孙（宋代）

连日天街候驾归，且呼酒对早梅飞。
从来吏部高情别，右手分将老蟹肥。
东湖即景 其一
林庆旺（清代）

东流妩媚好逍遥，春树斜横佳致饶。十里潭光天际映，四时野色水中描。

竹枝蔓衍拖青带，霓影纷披漾采桥。万户灯红居似织，湾波岸上看莺娇。
金国贺正旦使人到阙紫宸殿宴致语口号
崔敦诗（宋代）

九重帐殿敞层空，清晓群臣宴镐宫。
神护翠华居北极，春随黄伞下东风。
觞行隐隐红云里，仗转曈曈瑞日中。
看取乾坤俱寿域，两朝时节聘车通。
詶崔五郎中
李白（唐代）

朔云横高天，万里起秋色。壮士心飞扬，落日空叹息。

长啸出原野，凛然寒风生。幸遭圣明时，功业犹未成。

奈何怀良图，郁悒独愁坐。杖策寻英豪，立谈乃知我。

崔公生民秀，缅邈青云姿。制作参造化，托讽含神祇。

海岳尚可倾，吐诺终不移。是时霜飙寒，逸兴临华池。

起舞拂长剑，四座皆扬眉。因得穷欢情，赠我以新诗。

又结汗漫期，九垓远相待。举身憩蓬壶，濯足弄沧海。

从此凌倒景，一去无时还。朝游明光宫，暮入阊阖关。

但得长把袂，何必嵩丘山。
折杨柳
徐陵（南北朝）

袅袅河堤树。
依依魏主营。
江陵有旧曲。
洛下作新声。
妾对长杨苑。
君登高柳城。
春还应共见。
荡子太无情。
按水旱之灾将毕呈叔康太守
韦骧（宋代）

使符星火急，骑马遍郊原。水旱生灵瘁，朝廷惠泽存。

纵横来履亩，高下必分村。诉牒秋云积，批毫墨电奔。

岂无忧岁计，何敢隘君恩。不许胥徒欬，宁从仆驭繁。

恐惊民室困，愁蹴路尘翻。县令非能此，邦侯预戒言。

流离乌忍去，恺悌莫轻论。辄代疲氓手，为诗谢戟门。
涵碧亭
葛洪（魏晋）

雨歇留蒸湿，明来得翳凉。
双嬉鱼欲动，万个竹添长。
景到烦诗答，叹多厄日忙。
兹游端胜绝，不是学高阳。
谒许由庙
钱起（唐代）

故向箕山访许由，林泉物外自清幽。松上挂瓢枝几变，

石间洗耳水空流。绿苔唯见遮三径，青史空传谢九州。

缅想古人增叹惜，飒然云树满岩秋。
和乐天刘家花
元稹（唐代）

闲坊静曲同消日，泪草伤花不为春。

遍问旧交零落尽，十人才有两三人。
己已秋七月不雨人心焦然乃戊午斋宿致城隍清
牟巘五（宋代）

龙辀欲驾已多时，父老遮留一日迟。
秋菊寒拉何心报，精勤更写送神诗。
再用韵寄丁知县三首
陈造（宋代）

南楼酌酒未分襟，啅鹊啼乌亦好音。
晴日倒红生笑颊，烟梧摇渌涨杯心。
可堪岁月供行色，尽把江山博醉吟。
不断芜湖留十日，焦峰浮玉恣幽寻。
湘江
黄文（唐代）

潇湘江头三月春，柳条弄日摇黄金。鹧鸪一声在何许，

黄陵庙前烟霭深。丹青欲画无好手，稳提玉勒沈吟久。

马蹄不为行客留，心挂长林屡回首。
用珏夫偶成志慨韵为下转语
叶长龄（清代）

搔首苍茫唤奈何，灵均呵壁事非讹。娲皇自具旋乾手，莫恨青天缺陷多。
代陈季若上张帅 其二
林光朝（宋代）

峨峨双阙昼烟横，玉箓金箱记姓名。况有曲江家旧渚，小虹桥外柳花轻。
先天易吟三十首 其四
方回（元代）

太极元无物，群生性命根。一奇仍一偶，万象满乾坤。
次韵二首
刘克庄（宋代）

投老参陪杖屦间，颇容摘宋更薰班。
端能面我九年壁，不惜分君一半山。
绝喜庚桑来畏垒，懒为涑水续君滩。
夷居巷处何尝陋，但看当年孔与颜。
送程营道官满赴阙
乐雷发（宋代）

高旻振爽籁，苍雁鸣芳洲。倾城饯茂宰，乡耋罗藻舟。

茂宰蕴渊道，厥源溯伊流。字氓振仁策，范俗惇圣猷。

夷心灼理要，政简吏统周。芳风被儒肆，惠泽沦农畴。

鲁封有驯雉，张廷无讼牛。慨兹戒徂两，离衷郁绸缪。

赠我茂叔莲，纫君晏子裘。庆霄■凤跃，神囿瞻麟游。

世道日以隘，民瘼谁克瘳。厉志抗遐业，吹万溥九州。

揆予忝皇鉴，敷文免征愁。行行重行行，夷庚无驻舟。
题桂阴老人
王汝玉（明代）

白玉堂前丹桂发，水晶宫外月轮高。坐听清漏浑忘寐，凉露漙漙湿素袍。
戏柬胡教授
韩淲（宋代）

去冬曾与十客游，今夏还约几人至。桥南花处数枝梅，青子林园尚堪醉。

行者居者复不来，相赏相违何有哉。古栝苍山照流水，我亦仅能知此尔。
桂花
邹浩（宋代）

丹桂从来未发花，今年花发众惊嗟。盈盈簇盖真珠细，片片笼车美玉斜。

阊阖携香熏席绮，嫦娥流影动窗纱。乾坤着意欣逢遇，收得风光向北誇。
小园春昼
宋庠（宋代）

日永春残陋巷深，四邻萧寂小山林。
张罗门外人惊爵，仰秣槽中马听琴。
燕坐角巾移竹影，野谈争席占墙阴。
灌园本是三公事，俋俋闲舒傲世心。
钧天
毛吾竹（宋代）

鸢飞鱼跃，凫短鹤长。
各适其适，孰尤彼苍。
奈何人异於万物，身备乎五常。
学关乎经济，志效乎忠良。
乃使蜗蚓同槁乎土壤，鸿雁俱逐乎稻梁。
精神所著，梦游八荒。
浴银河翻月之浪，熏旃檀带露之香。
戴芙蓉九华之冠，披云锦五色之裳。
骑祥麟兮翳采凤，攀若木兮拂扶桑，直造乎玉皇香案之傍。
白虎守关御剑芒，荧惑执法齿发张。
皋夔丘旦列雁行，肃然鸣佩谐宫商。
关张卫霍立两厢，相向盾甲明如霜。
千官拜起低复昂，星辉霞彩难为祥。
一人殿中立宣扬，令臣奏事无恐惶。
臣愚幸睹天日光，原拜短疏裨毫芒。
读罢帝亲把袖藏，曰汝所奏见未尝。
政如药性如温良，一一可以瘳民疮。
又如百炼昆钢，用之国可无妖祥。
惜哉无遇徒心伤，亟宜归世朝君王。
君王神圣今禹汤，勤求贤隽食不遑。
扶天大象亲提纲，充庭至宝皆琳琅。
尚怜空谷遗幽芳，蒲轮鹤诏纷相望。
赐汝紫绶黄金章，衮衣赤舄坐庙堂。
燮调万化跻时康，凌轹周汉超虞唐。
赐汝斧钺羽林钥，专征不义诛暴强。
火铃霹雳仵金刚，摄伏百怪回澜狂。
载命玉女斟，赐汝天醖九霞浆，一饮尽蜕藜藿肠。
令汝身贵家亦昌，不论中国蛮与羌，虫鱼草木皆春阳。
天子万寿永无疆，汝乘白云来帝乡，二十八宿参翱翔。
臣辞草茅不敢当，逊于稷契暨殳斨。
即事
曹勋（宋代）

残冬梅玉已全开，明日新阳应候来。
但喜痴儿欣节物，又闻残酒滴炉灰。
双头同心芍药出西城居民家
汪泽民（元代）

双花窈窕照春深，尽日凭阑费苦吟。背面紫云分宝髻，合欢金缕结同心。

歌残溱洧休相赠，瑞出扬州可重寻。共向东风承雨露，不辞玉砌与山林。
次儿瀹以诗四首道各意因两用其韵
陈著（宋代）

富贵碧筒醉，褦襶火伞来。
何如溪山曲，一笛吹寒梅。
于安城答灵运诗 其二
谢瞻（南北朝）

华萼相光饰，嘤鸣悦同响。亲亲子敦余，贤贤五尔赏。

比景后鲜辉，方年一日长。萎叶爱荣条，涸流好河广。
咏史下·刘裕
陈普（宋代）

杀人广固哭如雷，肯任长安住不回。
想是齐秦人共语，不知胡羯自南来。
凤凰台上忆吹箫 和欧阳彦珍催桂
张雨（元代）

桂影团团，小山丛底，今年特地收香。早阵风阵雨，频掩西窗。

一剪辟寒金碎，甚教人、长想容光。凄凉夜，香篝撤去，孤负华堂。

金菊芙蓉，尽未怕换叶移根，多少思量。纵素娥老去，肯便相忘。

怪得探芳秋蝶，向翠阴深处回翔。非迟暮，一枝折得，留待仙郎。
客临安怀旧都
东都故老（宋代）

曾见宜秋辇路门，大书黄榜许游行。
汉家宽大风流在，老去西湖乐太平。
见源来自越一雨巢松来自吴同过松寥阁赋此示
雪浪法师（明代）

得地江山胜，时当秋气深。
虽从吴越至，何间去来心。
日落尔时现，潮生如是音。
楼台面水月，处处足登临。
咏荔枝
丘浚（明代）

世间珍果更无加，玉雪肌肤罩绛纱。
一种天然好滋味，可怜生处是天涯。
端午帖子词二十首·皇后合五首
欧阳修（宋代）

画扇催迎暑，灵符喜辟邪。
风光丽宫禁，时节重仙家。
春草二首·其一
杨万里（宋代）

天欲游人不踏尘，一年一换翠茸茵。
东风犹自嫌萧索，更遣飞花绣好春。
邺都行在刁和秘书见寄
徐铉（宋代）

征袍结束从宸游，边上尘清见戍楼。
柏殿赋诗知是幸，茂陵多病自堪愁。
清漳幽咽长流恨，铜雀荒凉几换秋。
深羡高眠全道气，姓名应已在丹丘。
新荷叶（秀州作）
赵彦端（宋代）

玉井冰壶，人间有此清秋。笑语雍雍，从今庭户初修。迎风待月，香凝处、四卷帘钩。月波奇观，未饶当日南楼。

闻说三吴，江湖胜、从古风流。况有双轓，旧谙黄阁青油。金瓯屡启，应难解、久为人留。天池波滟，可怜苹满汀洲。
盐官绝句四首
苏轼（宋代）

南寺千佛阁
古邑居民半海涛，师来构筑便能高。
千金用尽身无事，坐看香烟绕白毫。

北寺悟空禅师塔
已将世界等微尘，空里浮花梦里身。
岂为龙颜更分别，只应天眼识天人。

塔前古桧
当年双桧是双童，相对无言老更恭。
庭雪到腰埋不死，如今化作两苍龙。

僧爽白鸡
断尾雄鸡本畏烹，年来听法伴修行。
还须却置莲花漏，老怯风霜恐不鸣。
润州道中杂咏八首 其四 千里湖
弘历（清代）

洛下犹思千里吴，士衡风度与人殊。莼羹从未下盐豉，王济何须称酪奴。
次韵大人江上秋兴
李流谦（宋代）

织水轻烟擘不开，晚峰浓翠积成堆。
吹残黄叶风犹舞，飞尽青成鸟却回。
万古关河空拊髀，半成风雨独持杯。
欲将直道干侯印，政恐舟从陆地推。
槜李道中二首
周文璞（宋代）

卧龙山下听吟松，细雨清明似梦中。
柳荫朱栏三百尺，渴乌犹自泣春风。
万寿寺创建厨室上梁文 其五
耶律楚材（元代）

抛梁上，手不伤材真大匠。虚堂穷劫镇丛林，借与儿孙为榜样。
偈颂七十六首
释师范（宋代）

此功德海无边际，流出当人一念中。
一念真心充法界，当知福报亦无穷。
二诗奉酬敬夫赠言并以为别 其二
朱熹（宋代）

昔我抱冰炭，从君识乾坤。始知太极蕴，要眇难名论。

谓有宁有迹，谓无复何存。惟应酬酢处，特达见本根。

万化自此流，千圣同兹源。旷然远莫禦，惕若初不烦。

云何学力微，未胜物欲昏。涓涓始欲达，已被黄流吞。

岂知一寸胶，救此千丈浑。勉哉共无斁，此语期相敦。
倚楼
陆游（宋代）

曲曲阑干缥缈间，哦诗本欲破除闲。
无端又起天涯感，淡墨生绡数点山。
颂古八首
释道印（宋代）

霹雳未收声，闪电不留影。
三更月到窗，半夜驴觑井。
快骑骏马骤高楼，一尘不动须弥顶。
次韵赵任卿至北苑二首
韩元吉（宋代）

行乐须春事，微官日自忙。
轻云弄天色，细雨出风光。
筠甲连山破，林髯夹道苍。
拟寻花岛去，更待茗芽香。
乌夜啼·柳色津头泫绿
卢祖皋（宋代）

柳色津头泫绿，桃花渡口啼红。一春又负西湖醉，离恨雨声中。客袂迢迢西塞，馀寒翦翦东风。谁家拂水飞来燕，惆怅小楼东。
道中四绝
郑刚中（宋代）

寒意无多晓色交，云随疏雨又还消。
山行全似三春日，林际一声婆饼焦。
嘉川
文同（宋代）

嘉川之西过新栈，几里朱栏绕青壁。
我行落月尚在水，水影照人襟袖白。
繁英杂缀修蔓上，绿锦缬带垂百尺。
清香满马去未休，赖尔春风慰行客。
变歌
费锡璜（清代）

东门杨柳枝，早晚遭攀折。今日是相逢，明日是离别。
纵步过资福寺僧留饮出示净度文三教一理论戏书时寺门桂花烂开
陈文蔚（宋代）

一编净度出玄文，因憩书窗醉酒尊。儒释未须谈一二，且于花下立黄昏。
或献髭药却之
方回（元代）

行路乾坤半，流年六十强。
不营埋骨穴，更用染髭方。
政使飞升可，犹难服食良。
养生或攻名，曾否鉴嵇康。
步尔孚悠韵之作
郭之奇（明代）

春光翻借酒能游，寻得春情向酒搜。酒在春前春亦在，春浮酒上酒交浮。

人方与酒邀春醉，花复从春散酒愁。但使人花俱莫负，不妨春酒共悠悠。
哭女三首 其一
姚世钰（清代）

十岁言诗有性灵，木兰爱说替耶征。黄泉不是黄河水，闻否耶娘唤女声。
第三溪
唐彦谦（唐代）

日晏霜浓十二月，林疏石瘦第三溪。云沙有径萦寒烧，

松屋无人闻昼鸡。几聚衣冠埋作土，当年歌舞醉如泥。

早知涉世真成梦，不弃山田春雨犁。
柳絮
郭印（宋代）

柳条初弄绿，已觉春风驻。
而今二月尾，满路团飞絮。
人生安足恃，忽忽朱颜去。
飘零未肯休，萍泛知何处。
见之动中怀，欲写无佳句。
归来宴坐馀，悠然得深趣。
扬州
徐贲（元代）

竹西亭下路迢迢，骑鹤仙人不可招。秋草秋烟满城郭，月明何处梦吹箫。
咏陈叔阳际槎轩二首 其一
王嘉言（明代）

名因诗赋垂，家在薜萝丛。茅屋千帆过，星槎一水通。

烟含堤柳翠，波映夕阳红。堪比扬雄宅，爰清爰静同。
送韩绛归淮南寄韩绰先辈
薛逢（唐代）

岛上花枝系钓船，隋家宫畔水连天。江帆自落鸟飞外，

月观静依春色边。门巷草生车辙在，朝廷恩及雁行联。

相逢且问昭州事，曾鼓庄盆对逝川。
金精山
崔与之（宋代）

翠壁丹岩倚碧穹，一壶一地画图中。
青鸾有路三山远，玉洞无尘万虑空。
虚室尚留丹灶冷，灵泉直与海波通。
客游到此应忘返，始觉仙凡迥不同。
王叔武示和人雪诗次韵二首 其二
曾协（宋代）

回瞻一色暮云垂，痴雀相看冻不飞。地辟烂银窥佛界，班连万玉想天威。

轻明照日千山静，寒碧浮江一棹归。见说孤吟清到骨，知君不羡妓成围。
颂古十三首
释德光（宋代）

亲到龙潭不见龙，纸灯吹灭眼头空。
一条白棒掀天地，灭却西来达磨宗。
韩碑
李商隐（唐代）

元和天子神武姿，彼何人哉轩与羲。誓将上雪列圣耻，坐法宫中朝四夷。

淮西有贼五十载，封狼生貙貙生罴。不据山河据平地，长戈利矛日可麾。

帝得圣相相曰度，贼斫不死神扶持。腰悬相印作都统，阴风惨澹天王旗。

愬武古通作牙爪，仪曹外郎载笔随。行军司马智且勇，十四万众犹虎貔。

入蔡缚贼献太庙，功无与让恩不訾。帝曰汝度功第一，汝从事愈宜为辞。

愈拜稽首蹈且舞，金石刻画臣能为。古者世称大手笔，此事不系于职司。

当仁自古有不让，言讫屡颔天子颐。公退斋戒坐小阁，濡染大笔何淋漓。

点窜尧典舜典字，涂改清庙生民诗。文成破体书在纸，清晨再拜铺丹墀。

表曰臣愈昧死上，咏神圣功书之碑。碑高三丈字如斗，负以灵鳌蟠以螭。

句奇语重喻者少，谗之天子言其私。长绳百尺拽碑倒，粗砂大石相磨治。

公之斯文若元气，先时已入人肝脾。汤盘孔鼎有述作，今无其器存其辞。

呜呼圣皇及圣相，相与烜赫流淳熙。公之斯文不示后，曷与三五相攀追。

愿书万本诵万过，口角流沫右手胝。传之七十有二代，以为封禅玉检明堂基。
句
刘宏（明代）

黄茅苦露宜加意，莫累吾君杀谏臣。
自玉换山房步从渺沧湫春望婴山之作
张凤（清代）

春到山光媚，嫣然笑靥留。莺啼空谷暖，泉挟落花流。

石径松杉茂，书堂竹木幽。东风不解事，吹破绿烟浮。
寄许介之
乐雷发（宋代）

惹得诗名遍九州，酒徒棋伴半公侯。
离骚甘隐鱼鳞屋，乐府多传鳷鹊楼。
醉叶几窠藏菊径，蠹荷三亩护渔舟。
中原应有楼兰国，空锁吴钩到白头。
和颖叔别后见寄
郭祥正（宋代）

白头方得岭南麾，却望长安恨不飞。毒雾腥烟非我乐，未从公辟敢言归。
次韵姑溪兴国寺晚眺
周紫芝（宋代）

禅房花木有残红，此地还因曲径通。竹影看摇金琐碎，风铃解语玉丁东。

人来白鸟横空处，山在先生倚杖中。绝唱未酬才已尽，夜灯搔首鬓如蓬。
南乡子 坎离气变还元
王吉昌（元代）

癸府隐银铅。朱汞神宫袅瑞烟。变化游魂成风动，枢旋。运入黄庭造化权。离去水为乾。坤体无阳厚德全。二气经营仙药就，功圆。出世名标
送觉上人归隆兴
释心月（宋代）

八十四人善知识，亮公把手不同归。
知君家住西江上，休听滩声说是非。
次韵戴帅初赠铜山寺主僧若珣
陈著（宋代）

忆昔曾寻紫翠堆，转头非旧几年来。
僧檐蔓草几成树，佛座莲花半缬苔。
忽自吟边飞锡到，再从空里把山开。
江湖总是风光地，应世因缘第一回。
与潘文叔游稀岳四首
赵蕃（宋代）

远看云吐吞，近见日出没。
解駮谓须臾，迷漫翻倏忽。
山灵似知我，老兴不得发。
纵使尽高深，安能造剞劂。
留别兴安唐叟元老推官 其一
邹浩（宋代）

天绘亭边三载梦，石灰铺里一时情。个中不是同参得，胸次峥嵘何日平。
村社歌
李若川（宋代）

清晓鼕鼕鸣社鼓，前村后村走儿女。田家醵钱共赛神，谢神时晴复时雨。

案有肴酒炉有香，老巫祷祝躬案傍。愿得年年被神福，秋宜稻谷春宜桑。

人淳礼简酒无数，歌笑喧阗日将暮。田翁攲侧醉归来，山头明月山前路。
清平乐
沈士芳（清代）

柳风梅雪。绣幕云驱月。花气扑帘香影折。睡暖一双蝴蝶。

敛眉独倚金扉。轻寒吹上铢衣。满地星红小绿，凤尖怕蹴香泥。
和周次公
韩淲（宋代）

坐卧一榻殊执热，到手清言解烦结。是谁所作疑弹丸，定自不烦如玉洁。

昨夕之夕饮固多，今日之日调则别。山园空琐楚台风，水路犹思剡溪雪。

须知野老本忧深，何事骚人更愁绝。题舆倒载真世贤，伯仁可与智者说。
易道录招饮五首
白玉蟾（宋代）

名於瑚琏斯为贵，身与鸿毛孰较轻。
诗社近来多笔冢，醉乡何处得愁城。
集古句凡五首 其五 香山
李梦阳（明代）

二月巳破三月来，山下碧桃春自开。半醒半醉游三日，并马今朝未拟回。
题吕仙翁庙
李延兴（元代）

策名文彩动蟾宫，飞上丹梯笑葛洪。
剑影冷涵云气湿，笛声清绕月轮空。
墨翻诗壁研磨外，神现松精候谒中。
几拟细询仙岁月，芙蓉溪上又秋风。
鲁公堂
韩元吉（宋代）

鲁公之节非一死，其谁碑之子曾子。
鲁公之德人未知，其谁堂这张紫微。
继公作郡五百载，登堂思公宛如在。
江南遗墨处处传，鲁公去作麻姑仙。
一杯相与借风月，但见云碧开池莲。
紫微声名今第一，归上鸾台应不日。
笑谈千里无兵戎，临川草木生春风。
他年道傍儿女说，不思鲁公思张公。
偶作五绝句
袁枚（清代）

偶寻半开梅，闲倚一竿竹。
儿童不知春，问草何故绿。
道延平适风雨雷电大作土人谓之剑归有感
李纲（宋代）

干将未发埋酆城，光气上腾干列星。张雷博识各有得，神物终合归延平。

没人下视不可取，天矫已作虬龙形。至今千载有肸蚃，往往出入驱雷霆。

我来弭棹双溪上，正昼云雾忽晦暝。金蛇掣电起潭底，霹雳荐作声轰轰。

土人谓是剑归候，连日风雨资芽萌。嗟嗟尔剑诚有灵，胡不奋飞辅助讨不庭。

群凶塞路盗贼横，夷狄外侮方骄狞。佩之其人得所托，蠹国害民奸腰佞领逦迤皆削平。

何为终日但长啸，时出光怪惊动无知氓。
秋晚即事三首
李弥逊（宋代）

霜树今无一叶留，日边云暗使人愁。
独怜扬子湾头岸，犹有黄花恋晚秋。
蜂
梅尧臣（宋代）

春风无主撩乱时，分群养子各守脾。
争掇花腴为蜡蜜，年年共割不我稽。
俄逢主人若过虑，畏尔有虿成噬脐。
密将恶物毒尔族，尔曾不得同醯鸡。
王虽尔名尔何补，造甘为利乃自取。
废宫
陶应靁（宋代）

雨坏宫墙蔓草多，自披荒棘认铜驼。
旧家游女知亡国，不唱春风缓缓歌。
赵宗判请游岩溪
包恢（宋代）

三山来由北岩溪，三十里近何崛奇。
地辟天开几千期，神藏鬼秘人莫窥。
竹溪黄溪何派支，太白子厚名始垂。
未知此溪发其谁，河潢自天磐石资。
含霜夺日森旌麾，岩电银海增双辉。
出千古秘此一时，潭间归来为发挥。
宝藏骤兴福所希，溪宜有灵潜自嗤。
非公遇我我遇伊，昔无今始有己知，宜为知己加护持。
成鼎可绝魅与魑，游骑可驰骥与骐。
两山插天天犹低，如城夹地地莫巘。
混混中间流天池，往来深藏龙与螭。
巨石万状磊不羁，奇木万种名莫推。
始度石梁堂少栖，方见主人心远而。
此身恍在何天涯，非人间世如惊疑。
须臾缓步行委蛇，双龙之渊气杳微。
进前宿云云欲迷，叠嶂高张熊虎旗。
凫潀石门互变移，翠密玉练冰雪飞，壁立万仞文公题。
愈上愈高青云齐，书堂屹立天然基。
如有千岩万壑姿，一览俱尽无纤遗，主人惠我何多为。
时方六月三伏期，但觉清冷生冰肌。
清境清赏何加兹，更醉似酒醇不醨。
饱水饱石浑不饥，更饱一德充肝脾。
大帅如古刺史规，溪变为好政可追。
仆如柳了有许疵，溪改为愚尝自悲。
主人爱客忘尊卑，畏日与彼爱日晖。
洒然执热清风吹，洗尽尘襟无毫釐。
主人昔年咏浴沂，盈科放海川之师。
源流素蓄万顷陂，傅岩磻溪隐未宜。
高冈凤合朝阳曦，猿鹤知主无催归。
欲羡形容无好辞，斐然狂简嗟非诗。
塞下曲
周朴（唐代）

石国胡儿向碛东，爱吹横笛引秋风。

夜来云雨皆飞尽，月照平沙万里空。
咏史上·有虞氏
陈普（宋代）

天生瞽瞍非无意，帝隆娥皇更有心。
万点历山烟雨泪，后花化作几曾参。
效孔文举赠柳圣功三首
黄庭坚（宋代）

王良终日驰驱，曹商日乘从车。
七芧鼓舞群狙，学问圣处功夫，千古与我友俱。
尊师是桃源黄先生传法弟子常见尊师称先师灵迹…旧馆
李德裕（唐代）

后学方成市，吾师又上宾。洞天应不夜，源树只如春。

棋客留童子，山精避直神。无因握石髓，及与养生人。
洪景卢以郡忽饮客于野处园赋诗见寄次韵
王十朋（宋代）

老境厌吏事，归心绕丘园。日月忽有夏，炎蒸变春温。

芝堂孰新忽，谁共论文尊。缅怀蓬山旧，情好素所敦。

殷勤十从事，往扫东坡轩。深杯滑琉璃，不比田家盆。

醉吟到高处，舞月成清欢。我独坐空斋，静对忘忧萱。

萱多忧未忘，香清思犹昏。怀君不成寐，两处一声猿。
斋中绘五岳为图称卧游焉各系以诗 其一 泰山
胡应麟（明代）

玉殿琼楼起太空，扳藤遥上碧云中。中宵不辨星河色，万丈天门海日红。
送思訦之官鳌峰
徐经孙（宋代）

我如汝年时，昉问便江戍。选阱如海深，望洋吁可怖。

汝今亦宜教，去作鳌峰主。有民环百里，待汝字而抚。

何以奉宽条，何以抚黎庶。惟公则生明，平心阅牒诉。

惟廉则寡过，莫受脂膏污。惟勤则集事，慎勿习逸豫。

惟俭可无求，只学我清苦。持此四字符，便是作县谱。

去家三百里，两地无多路。安问来与往，时走一健步。

居官而民宜，暌隔非所虑。三年课最归，可以见君父。
和陶靖节 其二
汪时中（元代）

避諠舍幽林，蓬荜日高卧。开门见青山，相看久逾好。

白云何处来，飞在檐前堕。淡泊涉世清，意閒尘勿搅。

主静岂无方，此乐不可道。黄精肥可飧，石泉清可澡。

默默观大运，息心以为宝。
杂诗二十七首
曹勋（宋代）

方塘倒影青天净，幽径生苔绿荫浓。
春去得闲观物化，吹凉醒睡喜支筇。
杂咏下 芥纳寮
洪适（宋代）

地战两蛮触，气吞九云梦。何以纳须弥，是中甚空洞。
善哉行
曹操（两汉）

自惜身薄祜。夙贱罹孤苦。既无三徙教。不闻过庭语。

其穷如抽裂。自以思所怙。虽怀一介志。是时其能与。

守穷者贫贱。惋叹泪如雨。泣涕于悲夫。乞活安能睹。

我愿于天穷。琅邪倾侧左。虽欲竭忠诚。欣公归其楚。

快人由为叹。抱情不得叙。显行天教人。谁知莫不绪。

我愿何时随。此叹亦难处。今我将何照于光曜。释衔不如雨。
甯桥小渡
杨万里（宋代）

桥坏仍泥滑，舟横隔水呼。
岸头危径窄，轿子莫人扶。
午漏相将里，秋阳未肯无。
明知近前店，暗觉展修途。
晚坐碧云坞二首 其二
翁挺（宋代）

玉树秋益明，骊珠夜方吐。绕槛碧云收，尘踪故难睹。
闻李安下第因有所感
魏野（宋代）

客携春榜至，开处倚柴荆。
未看御题目，先寻君姓名。
本期邻状首，敢叹滞文明。
不会玄穹意，默然空怆情。
鹧鸪天
石孝友（宋代）

贤圣相逢信有因。同年同月下穹庭。紫薇花下丝纶手，采石江边衮绣身。

梅破腊，酒浮春。锦绷行弄掌珠新。那人请效封人祝，愿寿尧君与舜臣。
扬州慢
赵以夫（宋代）

为二花著语

梁苑吟新，高阳饮散，玉容寂寞妆楼。故人应念我，折赠水晶球。不须倩、东风说与，吹箫云路，解珮江流。似天涯、邂逅相逢，低问东州。

为花更醉，细＿香、酒面酥浮。记桥月同看，帘风共笑，仙枕曾游。无奈乍晴还雨，江天暮、飞絮悠悠。莫先教偷取，春归满地清愁。
古意
李天馥（清代）

南望临广野，见此山与河。河水深以长，高山复峨峨。

秋风木叶深，鸿雁当天过。物象殊清迥，凭吊忧思多。

云树不可极，我心劳如何。
赠天竺僧
汪晫（宋代）

衲被蒙头付自然，何须八棒十三禅。
数声啼鸟青山外，惊起幽窗一觉眠。
七夕呈坐间诸友时留平江宿和靖书院次日
朱南杰（宋代）

叶已鸣秋夜渐长，年年织女会牛郎。
龙梭暂歇七襄驾，云袖轻牛百和香。
输我晚凉和月饮，任渠明发渡河忙。
要知工巧元无用，乐得身闲拙不妨。
长安早秋
子兰（唐代）

风舞槐花落御沟，终南山色入城秋。

门门走马征兵急，公子笙歌醉玉楼。
偈颂一百零二首
释慧远（宋代）

年年正月一，鼻孔长三尺。
个个贺新春，眉毛重八斤。
但□平正事，天道自分明。
和诸葛元亮韵
辛弃疾（宋代）

偊泛清溪李郭船，路旁人已羡登仙。
看君不似南阳卧，只似哦诗孟浩然。
次韵王司理二首
项安世（宋代）

它乡异县歘相逢，岐国家声聋贷崧。
仕宦一生无去国，周旋四世不言功。
太平时节司文事，满世交游尽至公。
若把安荣观后进，百年未抵一年中。
秋日山居好十首 其四
舒岳祥（宋代）

秋日山居好，星河顶上悬。聊随儿女戏，也设果瓜筵。

攲枕看星渡，开窗抱月眠。溪田六十日，接阙到红鲜。
十月二十三日庄副使相邀赏菊次范侍御韵
六十七（清代）

雅集澄台最上头，小春忽睹万枝秋。满丛佳色含朱槛，盈把繁英计酒筹。

香满更宜邀客赏，露浓不用替花愁。饮中剩有陶家味，争忍樽前早罢休。
仙茅
许及之（宋代）

旌阳仙去后，服饵有仙茅。绝笑拖肠鼠，餐馀不系庖。
葛溪
胡蛟龄（清代）

乔木村村树，芜菁岸岸花。浪翻春雨急，山带夕阳斜。

古县城三板，浮图水一涯。更投前路宿，帆落听鸣蛙。
得我存长安寄来书用前韵
释函可（明代）

行后予方觉，书来泪又频。到天还忆友，一路但依人。

并罪归何碍，携霜散所亲。不须回白首，去住总皇仁。
拄杖
陆游（宋代）

放翁拄杖具神通，蜀栈吴山兴未穷。
昨夜梦中行万里，莲华峰上听松风。
伯子与美人对奕得于窃见拈得知字
欧阳建（魏晋）

连环劈破两情痴，敌手那容隔眼知。几劫鸳鸯情不尽，燕飞还待落花时。
有触者犊
苏洵（宋代）

有触者犊，再箠不却。
为子已触，安所置角？天实畀我，子欲已我。
恶我所为，盍夺我有？子欲不触，盍索之笠？
送人失官归
周端臣（宋代）

浮世功名总是虚，从然轩冕又何如。
趁无日发来侵镜，好卖青山去荷锄。
贤圣一丘无用土，英雄几板可疑书。
生涯傥了寒暄计，独抱遗经亦有馀。
恶树
杜甫（唐代）

独绕虚斋径，常持小斧柯。幽阴成颇杂，恶木剪还多。

枸杞因吾有，鸡栖奈汝何。方知不材者，生长漫婆娑。
贺新郎·雪鬓难重绿
吴潜（宋代）

雪鬓难重绿。但然、黄庭境界，抱藏龟六。也向无何乡里去，白堕舟边漾渌。算种种、尘缘都足。争那名缰犹系绊，尽辜他、猿鹤双溪曲。时又夏，暑将溽。虚舟飘瓦何烦歜。奈羊肠、千歧万折，近来纯熟。怅望老仙烟水外，惟把江云送目。想裴墅、碧梧金竹。安得结庐相近傍，买闲田、数亩躬耕筑。已梦断，大槐国。
和景醇从周廷秀乞东坡草虫
释德洪（宋代）

周髯迂阔亦自笑，安乐饥寒奈嘲诮。东坡墨戏偶得之，保藏更作千金调。

自言吾富可埒国，痴病已深那可疗。坡初画此适然耳，髯以夸人无乃剿。

彭侯满腹是精神，翰墨行藏两俱妙。应嗟玩物非尚德，未欲夺攘投火疗。

乞之如易紫香囊，岂弟高风珠自照。此诗醇酽等佳酝，为君满引那辞釂。
观灯口号
姜夔（宋代）

珠络玻璃到地垂，凤头衔带玉交枝。
君王不赏无人进，天竺堂深夜雨时。
明月谷血书华严蒙恩宣入内庭
释绍昙（宋代）

一回𡎺破娘生指，血染春风开杂花。香喷龙王宫殿满，胡僧嗅得鼻头喎。
贻罗竹谷
杨长孺（宋代）

与世长多忤，持身转觉孤。
夤缘新齿舌，收拾老头颅。
我已诃泷吏，君谁诵子虚。
同归灯火读，家里石渠书。
李国宾惠茶携至兰溪烹之甚佳
叶元玉（明代）

白石桥边自摘茶，故人持赠意无涯。今朝烹入兰溪水，喜有清风入肺家。
谒金门（东风吹酒面）
韩淲（宋代）

花影半。晴色乍开云卷。择胜寻春愁日短。雨余山路晚。

涧底桃深红满。人意不禁闲远。胡蝶绕枝啼鸟怨。东风吹酒面。
桂松岩以子平星禽二术推人多验戏赠二绝
陆文圭（元代）

异类于人总不干，止闻列宿应郎官。
区区女蝠并危燕，欲与蛟龙一例看。
金刚随机无尽颂·妙行无住分第四
释印肃（宋代）

诸尘勿易难，那个别归关。
可怜迷妄者，横锡步云山。
盆池
陆游（宋代）

寒溜初通後，新荷未长时。
谁持大圜镜，为我照须眉？
闺中閒咏
张学雅（清代）

竹院萧萧人语空，夜来风雨太匆匆。侵晨独倚阑干角，閒数池莲几朵红。
郊行三首
刘应时（宋代）

西郊穑事欲迎秋，旱魃肆凶犹未收。
卷地黑风吹雨散，稻花飘荡满天浮。
答庆上人三首 其一
释德洪（宋代）

连日颠风断渡，一番花信催春。残夜华鲸吼粥，梦回窗月窥人。
简任新恩
张炜（宋代）

自别梧姿二十年，情亲何暇雁传笺。
深疑楚泽蟠胸次，不放吴霜点鬓边。
我忆花间听乐府，君嗟柳下度吟鞭。
于今又遂衔杯乐，湖海相逢岂偶然。
十七夜对月
杜甫（唐代）

秋月仍圆夜，江村独老身。卷帘还照客，倚杖更随人。

光射潜虬动，明翻宿鸟频。茅斋依橘柚，清切露华新。
闲中富贵
陆游（宋代）

天为疏慵剩与闲，一庵青嶂白云间。
衲僧过别归庐阜，羽客来寻说华山。
冬笋生林龙（左角右戢），寒泉落涧佩珊珊。
俗人自是无因到，虽设柴门不上关。
行行复行行
梁绘（明代）

行行复行行，丈夫志四方。讵敢念离别，而遗君子伤。

晨兴掩妆镜，为君理轻装。呼邻沽美酒，携手上高堂。

晋卮双寿母，欲语神先怆。姑视妾如女，妾视姑如娘。

奉姑勤妇事，如女依娘傍。三千主中馈，羹饭娱姑嫜。

所忧在白发，畏子摧肝肠。行行复行行，驱车陟高冈。

袅袅堤边柳，阴阴陌上桑。送君自此归，相思今日长。
抱膝轩为朱宗良赋
欧大任（明代）

双钩挂壁閒，长啸问匡山。酒客呼卢过，诸生佐锻还。

玄言存系表，白眼向人间。君自吟梁父，何妨一掩关。
寄福州从事殷尧藩
鲍溶（唐代）

越岭寒轻物象殊，海城台阁似蓬壶。几回入市鲛绡女，

终岁啼花山鹧鸪。雷令剑龙知去未，虎夷云鹤亦来无。

就中静事冥宵话，何惜双轮访病夫。
秋日即事八首
郭印（宋代）

篱边准拟嗅清香，菊蕊真同佛斋妆。
屈指重阳能几许，夜来寒露已为霜。
偈颂一百四十二首 其九十二
释广闻（宋代）

达磨面壁，云门念七。玉本无瑕，彫文丧德。
醉花阴　用李易安体　春雨
沈谦（清代）

听尽潺潺帘外雨。一夜愁如许。绣帐隐残灯，炯炯双眸，没个安排处。

莺啼侥倖天将曙。见落红无数。泪点更多些，弹与东风，总把春交付。
寄张仲谋次韵
黄庭坚（宋代）

风力萧萧吹短衣，茅檐霜日淡晖晖，天寒塞北雁行落，岁晚大梁书信稀。
湖稻初舂云子白，家鸡正有藁头肥。
割鲜炊黍寻前约，公事可来君不违。
题陈巽斋寒窗听雪诗卷
易士达（宋代）

彤云黯淡酿天寒，却向江头理钓船。
雪打蓬窗眠不着，声声时送到吟边。
心王
林希逸（宋代）

易言不动工夫密，书说惟微体段彰。仙谩有方求气母，禅非无见指心王。

灵根本要行藏在，槁木宁于应感妨。一语何思千古训，莫言为陆背程张。
芗岩山居孟夏二十绝
舒岳祥（宋代）

旭日原隰丽，积雨条枚新。
万物此萧散，宇宙一欠伸。
题曾春官惟馨藏予小影
湛若水（明代）

无言是吾真，君若请益起。默识如愚外，曾子可与此。
次韵居甫六绝句 其一
许及之（宋代）

君家城市俨山家，翠竹疏松靓物华。月桂似知新有句，封姨恰献旋开花。
望南云慢（木芙蓉）
沈唐（宋代）

木叶轻飞，乍雨歇亭皋，帘卷秋光。栏隈砌角，绽拒霜几处，蓓深浅红芳。应恨开时晚，伴翠菊、风前并香。晓来寒露，嫩脸低凝，似带啼妆。

堪伤。记得佳人，当时怨别，盈腮泪粉行行。而今最苦，奈千里身心，两处凄凉。感物成消黯，念旧欢、空劳寸肠。月斜残漏，梦断孤帏，一枕思量。
句 其一
周密（宋代）

秦邸狱成杯酒里，乌台祸起一诗间。
点绛唇·玉宇沈沈
元好问（金朝）

玉宇沈沈，绿窗珠户还相□。碧池回绕。全似蓬莱岛。今夕笙歌，两两云鬟小。炉烟袅。寿觞倾倒。长愿朱颜好。
宿海云寺 其三
屈修（明代）

楼台遥人望，已觉不同天。览胜开新目，逢僧话旧缘。

阴成过水树，潮送到门船。衣带何相限，风涛四十年。
乐府
傅玄（魏晋）

胡饭兼御。相国食前。方丈殊珍。粉加甲煎。名香熏陆。

艾纳回光。穆穆三春节。天气暖且和。男当进曰女适人。

投心委命□受身。昔有林号曰阴康。始教民舞。

涕气以扬之。凤有翼龙有鳞。君不独兴。必须良臣。

东方将欲和。太白星飞芒。曜灵照照舒光。
白雁
郭廙（明代）

楚云湘水绕天涯，几度随阳客路赊。影落秋潭宜桂魄，身投暮路并芦花。

玉门霁雪将魂断，紫塞清风引字斜。应想当年持节使，穷荒南望更堪嗟。
移竹用白居易题卢秘书新栽竹二十韵
弘历（清代）

品称松梅友，标从涧谷槃。端惟庚伏种，谁觉岁寒难。

暑雨才过汉，清风要拂栏。相延君子植，宣命上林官。

远莫离墙外，虚教映座端。抛簪应折玉，置笛漫成栾。

秋矣土仍溽，时哉露已团。琳阶乍淇渭，员峤拟珠玕。

遐想白居易，时当夏日残。友人相志契，题句忽心宽。

签拂秘书帙，蝉笼少傅冠。诗情真洒落，酒兴未阑珊。

飒飒叶全放，亭亭根互蟠。眼空上下古，意足两三竿。

而我曾何谓，亦为如是观。画疑展同轼，宾欲比金兰。

恍可消清暇，犹能引静欢。既深因既邈，宜密又宜单。

声戛盈听寂，阴交满目寒。独思彼作者，宁识此回看。
落花十绝
冯时行（宋代）

朝来酌酒尚芳菲，醉眼醒时已觉稀。
苦妒妖饶莺拂下，解怜飘泊燕衔归。
湖州题颜鲁公祠堂
章敏德（宋代）

挂帆一纵疾于鸟，长兴夜发吴兴晓。
杖黎上访鲁公祠，一见目兴心皦皦。
未说邦人怀使君，且为前古惜忠臣。
德宗更用卢杞相，出当斯位诚艰辛。
生逆龙鳞死虎口，要与乃兄同不朽。
狂童希烈何足罪，奸邪嫉忠假渠手。
乃知成仁或杀身，保身不必皆哲人。
此公安得世复有，洗空凡马须麒麟。
归自淮南雪行呈张盐袁宪
陈造（宋代）

岁星逼岁回躔吴，吴儿不用忧旱枯。
社鬼雨师当率职，雪龙已旱随指呼。
百年眷属无宁居，崩腾胶葛周太虚。
翻云挟雨动十日，洒润及物无遗馀。
帝意嘿与皇心符，屡丰政欲{娐去爪换旬}鳏苏。
凤麟告瑞底用此，粟麦充腹可使无。
节物破腊催谢徂，挽回和气浮洪炉。
熏烟已告佛供罢，寿斝想见皇情娱。
漂然一舸将腐儒，风前坏席争长涂。
乘凌缤纷入缥缈，挽仰色界行画图。
平生壮观老不孤，今段造物真娱予。
拟从玉妃助剪水，徐与帝子看积苏。
天仙着我白玉壶，应笑袖手毫不濡。
归从绣衣两诗伯，照夜更掇骊龙珠。
水调歌头 其二
向子諲（宋代）

我生六十四，四度闰中秋。碧天千里如水，明月更如流。

照我洛滨诗伯，携手仙卿廛隐，阆苑与同游。人醉玉相倚，不肯下琼楼。

芗林老，章江上，几回头。剩欲控鹤瀛海，聊下越王州。

直入白云深处，细酌仙人九酝，香雾尽侵裘。共看一笑粲，以写我心忧。
赠赵录判之九江兼柬孙伯虞 其二 渡江
刘崧（元代）

二月风涛壮，渡江愁远人。舟航那可恃，童仆转须亲。

日射黄牛渚，天低石马津。向来临眺地，及此故伤情。
丁丑岁中秋日劭农於城南得五绝句
史弥宁（宋代）

楚俗秋来也劝耕，西风招我出郊坰。
此行不负寻诗眼，队队云山拥画屏。
重到山中怅然感旧次壁间韵
惠远谟（清代）

故人松竹问初盟，流水行云笑此生。解语老猿曾识面，试飞雏鹤未知名。

银笺剩有牢愁句，玉笛偏多感旧声。振翮凌风吾已倦，漫劳九万说鹏程。
余比出疆以茶遗馆伴乃云茶皆中等此间於高丽
曹勋（宋代）

年来建茗甚纷纭，官焙么私园总混真。
圆璧方圭青箬嫩，绛苞黄角彩题均。
未论洁白衷肠事，只贡膏油首面新。
世乏君谟与桑苧，翻令衡鉴入殊邻。
南安观社会
陈宓（宋代）

山蔽晴空望自遥，树开小道紫骝骄。
沿溪飞盖传清荫，四野欢声拥海潮。
丹元子步天歌 其二 北方七宿
王希明（唐代）

牛，六星近在河岸头。头上虽然有两角，腹下从来欠一脚。

牛下九黑是天田，田下三三九坎连。牛上直建三河鼓，鼓上三星号织女。

左旗右旗各九星，河鼓两畔右边明。更有四黄名天桴，河鼓直下如连珠，罗堰三乌牛东居。

渐台四星似口形，辇道渐台在何许，欲得见时近织女。
西江月·寒后添些纸布
谭处端（元代）

寒后添些纸布，饥来展手巡街。残羹冷饭且充斋。柔弱清贫远害。万祸皆因心起，无心无祸无灾。自从心定守真胎。云水逍遥自在。
八翁十首
张载（魏晋）

褒斜谷口卧龙翁，遍圆身世戒身同。
不应三顾逢先主，至今千载慕冥鸿。
洋州三十景·望云楼
鲜于侁（宋代）

云山日在眼，飞观复看云。
原似崇朝雨，飘扬静世氛。
李夫人偃竹歌
洪朋（宋代）

袖中欻忽生丝竹，眼底鲜飙起寒绿。把笔谁能写此真，偃蹇一寒生气足。

夫人故有林下风，岁寒落落此君同。映窗得意偶挥洒，写出筼筜谷里千秋之卧龙。

夜来风雨吹倒屋，但恐踊跃变化入水渺无踪。
巷伯
寺人孟子（先秦）

萋兮斐兮，成是贝锦。彼谮人者，亦已大甚！
哆兮侈兮，成是南箕。彼谮人者，谁适与谋。
缉缉翩翩，谋欲谮人。慎尔言也，谓尔不信。
捷捷幡幡，谋欲谮言。岂不尔受？既其女迁。
骄人好好，劳人草草。苍天苍天，视彼骄人，矜此劳人。
彼谮人者，谁适与谋？取彼谮人，投畀豺虎。豺虎不食，投畀有北。有北不受，投畀有昊！
杨园之道，猗于亩丘。寺人孟子，作为此诗。凡百君子，敬而听之。
句 其二十一
韩驹（宋代）

孤舟晚飏湖光里，衰草斜阳无恨意。
戊辰正月十日舟泊端州王础尘自开建适至令子紫巘招同李苍水过集高云客所寓华严精舍纵饮达夜即事成歌
陈恭尹（清代）

正月溪山馀暖气，炎方别自为天地。乘兴拿舟入峡来，故人恰自康州至。

客中无地可为欢，高君况在郊南寺。落落乾坤数老翁，天涯想见俱憔悴。

贤郎高燕为客开，李生后至初挥杯。登楼旷望见原野，定山数点青崔嵬。

园桃一树红如火，折向瓶中如笑我。东风只自恋新枝，何处林间寻硕果。

年当壮盛好努力，白发生来无一可。且烧高烛佛灯前，狂歌纵饮开新年。

东南之美略已具，人间此会非徒然，为君白眼望青天。
老人尝馔北食儿女辈不能过芜湖多鱼且美仆生长泽国不可一日无此
王质（宋代）

不得扬州蟹蛤尝，江乡鱼味亦相当。自从南渡为生理，惭见东人说故乡。

出火麦团犹雪白，带浆米饭更鹅黄。老人日日惟须此，长笑儿郎太楚伧。
九歌·湘夫人
屈原（先秦）

帝子降兮北渚，目眇眇兮愁予。
袅袅兮秋风，洞庭波兮木叶下。(袅袅 一作：嫋嫋)
登白薠兮骋望，与佳期兮夕张。
鸟何萃兮蘋中，罾何为兮木上？

沅有芷兮澧有兰，思公子兮未敢言。
荒忽兮远望，观流水兮潺湲。

麋何食兮庭中？蛟何为兮水裔？
朝驰余马兮江皋，夕济兮西澨。
闻佳人兮召予，将腾驾兮偕逝。
筑室兮水中，葺之兮荷盖。
荪壁兮紫坛，播芳椒兮成堂。
桂栋兮兰橑，辛夷楣兮药房。
罔薜荔兮为帷，擗蕙櫋兮既张。
白玉兮为镇，疏石兰兮为芳。
芷葺兮荷屋，缭之兮杜衡。
合百草兮实庭，建芳馨兮庑门。
九嶷缤兮并迎，灵之来兮如云。

捐余袂兮江中，遗余褋兮澧浦。
搴汀洲兮杜若，将以遗兮远者。
时不可兮骤得，聊逍遥兮容与。
别息道二十二弟
晃冲之（宋代）

中令有清德，风流二百年。
举家惟食粥，绝口不言钱。
里闬容吾老，庭闱赖汝贤。
陶丘过范蠡，莫泛五湖船。
芗林五十咏·碧梧
杨万里（宋代）

往往游西崦，时时憩午阴。
凤来人不见，飞入碧枝深。
重九候拆号官
黄裳（宋代）

倾耳西来御史骢，已惭秋月在尘笼。人间一笑谁能定，未必龙山失醉翁。
和黄彦华帅机六言十首
刘克庄（宋代）

遗稿六丁取尽，君王谩遣所忠。
既友商山四皓，又容淮南公八。
郊庙歌辞。享太庙乐章。太和
佚名（唐代）

时文圣后，清庙肃邕。致诚勤荐，在貌思恭。

玉节肆夏，金锵五钟。绳绳云步，穆穆天容。
静居寺上方南入一径有钓台气象甚古而俗传谬
黄庭坚（宋代）

避世一丘壑，似渔非世渔。
独吟嘉橘颂，不遗子公书。
笋蕨园林晚，丝缗岁月除。
安知冶容子，红袖泣前鱼。
西江月（十二之十二）
张伯端（宋代）

牛女情缘道合，龟蛇类秉天然。蟾乌遇朔合婵娟。二气相资运蟾。

本是乾坤妙用，谁能达此深渊。阳阴否隔却成愆。怎得天长地远。
苔钱
叶绍翁（宋代）

家贫地上却钱流，朽贯年深不可收。
若使用之堪买爵，等闲门巷亦封侯。
六十三初度君谦以词为寿和之 其一 一封书
王鏊（明代）

悬弧又诞朝。六十三年鹿覆蕉。勋名紫阁高。起何迟，归独早。

玉勋近日无宣召。且是山中卧得牢。治如虞圣如尧。

洗耳还容由与巢。
离郡五绝
刘克庄（宋代）

自伤临郡浅，有愧在民深。
稽首文公庙，由唐直至今。
春景 寒食少天色
刘辰翁（宋代）

风雨待晴难，人间熟食盘。从来天色少，偏向暮春寒。

宫女斜偏冷，家人火自钻。烟光笼綵索，云影压栏干。

村落花如纸，风流絮作团。不能韦杜曲，见月忆长安。
偈一百二十首 其四十一
释怀深（宋代）

今日端午谢街坊，时节因缘要举扬。莫问腕头缠百索，且将粽子吃沙糖。
水调歌头·一段太清境
李曾伯（宋代）

一段太清境，谁幻出阶坳。不知身住何处，爽气逼霜袍。但见人间一样，似夜又还非夜，栖鸟不安巢。认得在尘世，禁鼓二更敲。最忺看，来竹底，上梅梢。几家朱户，不如儿女醉蓬茅。谁把琴声三弄，不管骚人幽趣，似向曲中嘲。长啸赋赤壁，有酒更无肴。
塞下曲二首
曹勋（宋代）

天声未畅威穷发，将军已过和城窟。
红旗半卷夜归来，马蹄踏碎天山月。
题王翚山水画册 其七
弘历（清代）

陌头杨柳色，天涯芳草菲。凝妆上翠楼，王孙归未归。

妙哉诗外意，子夜安能妃。
杂言 其二
艾性夫（元代）

勋华不并世，揖逊无馀传。缅彼巢与津，佳兵岂其天。

履霜一何巢，坤冰一何坚。谁谓知几人，尚俟观伊川。

斧衮了不公，正闰杂纪年。岂拟王仲淹，而愧鲁仲连。
出都皆
周行己（宋代）

攘攘宇宙内，经营固多端。有求皆劳生，此身岂能安。

艰难出都皆，所历百辛酸。秣马临远道，欲去复盘桓。

久客人情深，决别泪汍澜。亲知无别语，劝我但加餐。

去去忍回首，西望路漫漫。缅怀白云下，矫首时独看。

平生扁舟兴，来此事征鞍。来时颜色好，归时衣裳宽。

上马不能恨，下马不敢叹。但愿还家乐，不辞行路难。
牡丹盛开群友来看
李梦阳（明代）

吾家何处牡丹园，杨子冈西古宋原。忽有芳菲妍岸阁，岂期车马驻江村。

怜香实怕青萝掩，在野虚愁蔓草繁。碧草春风筵席罢，何人道有国花存。
寄积麦山会如长老
可止（唐代）

默然如大道，尘世不相关。青桧行时静，白云禅处闲。

贫高一生行，病长十年颜。夏满期游寺，寻山又下山。
张仲通追赋洛中杂题和尝历览者六章其五大字
梅尧臣（宋代）

庭中两大树，池上千竿竹。
竹有红泪班，树无众鸟宿。
昔日白傅归，爱吟裴令续。
间流水西园，翻然入他族。
保塞教授同年丁仲勤广寄示和少逸十诗某辄寄之更不理彭意无复次第 其一
王安中（宋代）

身入月光重示定，诸香水海静收澜。便令彼岸崎岖到，已落初寮季孟间。
失调名
吴礼之（宋代）

我不成、心酸眼软。
送管山人从孙太史游玄岳
欧大任（明代）

挥手千盘磴道长，紫霄飞观半苍茫。走从太史书牛马，翎借仙人蹑凤凰。

金殿晓攀玄帝宅，瑶池秋宴白云乡。远游可待吾将去，天柱峰头炼九阳。
息夫人
王维（唐代）

莫以今时宠，难忘旧日恩。
看花满眼泪，不共楚王言。
感秋时寓龙德寺前
郑刚中（宋代）

西风吹澹云，小雨送残热。
负砌两梧桐，黄落下一叶。
中宵暗灯火，冏冏窗前月。
孤怀挂清愁，谁此伴心折。
自顾欲何似，幽巷在穷穴。
感动发悲鸣，啾唧夜不绝。
晓起对青铜，两鬓生华发。
龙山人惠石廪方及团茶
李群玉（唐代）

客有衡岳隐，遗余石廪茶。自云凌烟露，采掇春山芽。

珪璧相压叠，积芳莫能加。碾成黄金粉，轻嫩如松花。

红炉爨霜枝，越儿斟井华。滩声起鱼眼，满鼎漂清霞。

凝澄坐晓灯，病眼如蒙纱。一瓯拂昏寐，襟鬲开烦拏。

顾渚与方山，谁人留品差？持瓯默吟味，摇膝空咨嗟。
曝书一首
刘克庄（宋代）

秋斋近午气尤炎，命仆开箱更发奁。
虫蚀阙文劳注乙，岚侵脱发费装黏。
云迷玉帝藏书府，日在山人炙背檐。
谁道闲居无一事，祖衣挥扇曝芸签。
思桐庐旧居便送鉴上人
方干（唐代）

莫道东南路不赊，思归一步是天涯。
林中夜半双台月，洲上春深九里花。
绿树绕村含细雨，寒潮背郭卷平沙。
闻师却到乡中去，为我殷勤谢酒家。
同彭桐庄员外顾渚搽中翰那晋堂毓子敏诸公子游水磨沟
史善长（清代）

塞上山多却少水，听说水字心先喜。车马联翩五六人，路径逶先三十里。

青山露面远相迎，不曾见水已闻声。寻源乃出山之罅，银蟒千条自空下。

自空飞下不肯留，放溜直欲奔东流。被沟束住流不及，怒撼青天白玉楼。

谁触机心将磨置，雪花玉屑时盈器。从此无烦夜碓勤，橐囊月足给千军。

添修台馆供游宴，六六阑干亭八面。我来七月未飘霜，祗觉绵衣透体凉。

酒醴本来携野桡，雁凫只要取家塘。兴酣喜傍板桥立，悔未戴来青箬笠。

顾影同怜拱揖频，拭巾自觉须眉湿。胜地流连日易斜，雨骤风驰夜到家。

客散闭门无语坐，耳边犹听响花花。
偈二首
释嗣宗（宋代）

少林坐，庾岭行，
书偈传衣成战争。庾岭行，
少林坐，得髓安心成争堕。
两家公案未曾圆，后代儿孙作殃祸。
这殃祸，可煞大，
天下衲僧透不过。
怀潘寒岩
林尚仁（宋代）

别后空相忆，无书直至今。
频年千里客，多事半生心。
卯酒欺人醉，春诗带病吟。
倚栏政无绪，一鸟过花阴。
流夜郎至西塞驿寄裴隐
李白（唐代）

扬帆借天风，水驿苦不缓。
平明及西塞，已先投沙伴。
回峦引群峰，横蹙楚山断。
砯冲万壑会，震沓百川满。
龙怪潜溟波，俟时救炎旱。
我行望雷雨，安得沾枯散。
鸟去天路长，人愁春光短。
空将泽畔吟，寄尔江南管。
余君赠我以茶仆答以酒
李正民（宋代）

投我以建溪北焙之新茶，报君以乌程若下之醇酒。

茶称瑞草世所珍，酒为美禄天之有。碾碎龙团乳满瓯，倾来竹叶香盈卣。

涤烦疗热气味长，消忧破闷醺酣久。君不见竟陵陆羽号狂生，细烟小鼎亲煎烹。

扁舟短棹江湖上，茶炉钓具常随行。又不见沛国刘伶称达士，捧罂衔杯忘世累。

无思无虑乐陶陶，席地幕天聊快意。欲醉则饮酒，欲醒则烹茶。

酒狂但酩酊，茶癖无咨嗟。古今二者皆灵物，荡涤肺腑无纷华。

清风明月雅相得，君心自此思无邪。
景泰晚眺
白玉蟾（宋代）

海岸孤绝处，晴沙露远汀。
潮花人鬓白，山色佛头青。
夕照雌黄笔，秋烟水墨屏。
天空杉月冷，鹤梦几回醒。
达磨赞
释可湘（宋代）

万里见梁王，无风波浪起。
不得一茎芦，几乎沉杀你。
二十五日依韵和左藏吴传正寺丞见赠
邵雍（宋代）

上阳光景好看书，非象之中有坦途。
良月引归芳草渡，快风飞过洞庭湖。
不因赤水时时往，焉有黄芽日日娱。
莫道天津便无事，也须闲处着功夫。
净荷楼雨后即事用谢宣城郡内高斋闲坐答吕法曹韵
德保（清代）

高楼何迢迢，雨霁云霭深。新霞媚层岚，宿烟敛乔林。

四野静无媚，有客方孤吟。何以说幽独，试奏朱弦琴，邈然寄遥想，古人为知心。

荷气散华沼，竹风飏清音。目送群鸟远，夕阳淡遥岑。
定兴县谒杨忠悯祠
方觐（清代）

倔强杨员外，乡闾尚有光。何须冠獬豸，直欲问豺狼。

伏锧差无补，当车肯自量。荒祠临野水，肃拜奠椒浆。
文邑八景 其二 浮丘分潮
邢之显（明代）

人间何处有丹丘，花落鸟啼景自幽。鲛室玲珑浮翠岛，冰壶潋自贮瀛洲。

孤峰半落青天外，二水中分大地流。搔首问天差足慰，扁舟拟作武陵游。
後园独步有怀张季长正字
陆游（宋代）

斯世元知少赏音，道存何恨死山林。
半生去国风埃面，一片忧山铁石心。
闲看断云成小立，偶穿修竹得幽寻。
故人已到梁州未？尺纸东来抵万金。
酹江月 云巢 云譬道，巢譬天地，道学者号也。
陈霆（明代）

乾坤空洞，是何年营构，尽堪栖息。万点飞云凭顿放，大道本来充塞。

霁月光风，青山绿树，妙意超形色。絪缊变化，个中示我安宅。

长笑林下山间，无心世故，一枕眠苍石。造化斡旋身上事，天地本吾居室。

无去无来，非空非相，泰宇元虚寂。与君勘破，鸢鱼总是粗迹。
戊子岁东归书事呈庞先辈
赵湘（宋代）

上国有春榜，远人无试期。
携琴出关早，闻雨到家迟。
卧病邻皆笑，嫌贫仆转痴。
高堂倚门久，此去尚多岐。
瓜子金
缪祐孙（清代）

钱王造罢金涂塔，馀金十瓶汴京纳。国家事果由书生，卧榻之京鼾睡成，臣未发书何用惊。

呜呼赵普村学究，贪恣召赂有馀臭，史官执笔不汝宥。
冷泉冬夜
释行海（宋代）

数峰奇石翠层层，一片沙泉夜作冰。
月照树头风不起，白猿应见倚阑僧。
和平甫寄介甫羡会稽之行
沈遘（宋代）

君家兄弟古人期，入直西垣已恨迟。莫羡迂疏乞州去，朝廷多事待论思。
偈六十三首 其十七
释道宁（宋代）

滂沱天际雨，嘹喨寺亭钟。耳目不到处，翻怜面壁翁。
答庞参军
陶渊明（魏晋）

三复来贶，欲罢不能。自尔邻曲，冬春再交，欵然良对，忽成旧游。俗谚云：“数面成亲旧。”况情过此者乎？人事好乖，便当语离，杨公所叹，岂惟常悲？吾抱疾多年，不复为文；本既不丰，复老病继之。辄依《周礼》往复之义。且为别后相思之资。

相知何必旧，倾盖定前言。
有客赏我趣，每每顾林园。
谈谐无俗调，所说圣人篇。
或有数斗酒，闲饮自欢然。
我实幽居士，无复东西缘；
物新人惟旧，弱毫多所宣。
情通万里外，形迹滞江山；
君其爱体素，来会在何年！
送资政侍读侍郎西赴陕郊
宋庠（宋代）

君欲归休未得休，再持符节定西侯。
深严殿籍恩图旧，蔽芾棠歌野续讴。
洛浦神仙观送客，崤陵风雨避传驺。
高怀莫作衰年调，公府重来尚黑头。
梅雪堂
卢孝孙（宋代）

玄冬雪霰零，寒梅吐花白。
皎皎冰玉姿，六出同一色。
佳士开幽轩，於此心境悦。
味澹志愈坚，冰霜励高节。
永言贞素心，千载共孤洁。
龙雾洲
何中（元代）

龙雾洲，水油油，中有驿驰南越舟。庾岭瘴天云不收，直到海边天尽头。

天尽头，海茫茫，金珠璀粲平斗量。鸿毛性命此难忘，槛车何事招巫阳。

不如回雁峰前雁，雁门旧侣年年见。
途中阻雨有怀
王辰顺（清代）

定有清明日，晨昏恨久违。母应思子切，天似厌人归。

风雨随征盖，泥涂涴客衣。家贫连下第，乡梦逐云飞。
秋日自广至韶江行有作 其五十二
屈大均（明代）

鹧鸪啼杀未还家，烟雨泷东失钓槎。韶石苍苍三十六，知君何处吊重华。
题东白山轩
释仲皎（宋代）

竹外泉声急，松心月色寒。
人间推旷绝，只自倚阑干。
浪淘沙·素约小腰身
李清照（宋代）

素约小腰身，不奈伤春。疏梅影下晚妆新。袅袅娉娉何样似，一缕轻云。
歌巧动朱唇，字字娇嗔。桃花深径一通津。怅望瑶台清夜月，还照归轮。
中山杂诗 其三
李鼎元（清代）

幸有奇花木，能将远客招。佛桑然似火，铁树挺于蕉。

野径多丛竹，人家隔小桥。昼长无个事，步屟溷渔樵。
用从军古云乐为韵贺杨觉甫干
李曾伯（宋代）

求士近取材，论人远稽古。
郑公得杜陵，晋公有韩愈。
上思利社稷，下不愧宾主。
斯言宜服膺，余子未足数。
固镇驿灯下感旧
张萱（明代）

昔年曾此驻游踪，春日春灯照玉骢。为忆同车携手处，相劳斗酒断桥东。
宇文秀才斋中海柳咏
孟郊（唐代）

玉缕青葳蕤，结为芳树姿。忽惊明月钩，钩出珊瑚枝。

灼灼不死花，蒙蒙长生丝。饮柏泛仙味，咏兰拟古词。

霜风清飕飕，与君长相思。
登柳州峨山
柳宗元（唐代）

荒山秋日午，独上意悠悠。
如何望乡处，西北是融州。
初入褒禅山
李之仪（宋代）

近山回抱锦为屏，金碧高低照眼明。四十年来劳梦想，白头方喜慰平生。
送韦提学致仕还家二首 其二
黄仲昭（明代）

老我方投笏，先生复挂冠。世途机阱险，吾道应酬难。

蜗角閒争懒，槐柯短梦阑。扁舟欣抵岸，沧海任狂澜。
九日客怀
黄庚（元代）

乌帽斜欹白发侵，老来空忆旧登临。
一枝黄菊西风泪，数亩苍苔故国心。
梧颤秋声庭露冷，雁传寒信塞云深。
不须贳酒酬佳节，只把陶诗细细吟。
送宋仲安往虔州
吕本中（宋代）

已流之水不可以复回，已往之日不可以复来。唯有野外篱边之黄菊，年年岁岁见花开。

君如此菊不我厌，处处相逢同酒杯。三年丧乱那可说，君头已白我齿缺。

高才抑塞久未用，坐守松桧凌霜雪。君今又作章贡游，我犹少忍住筠州。

破屋不忧遭鬼瞰，端坐或恐贻神羞。求田问舍古所叹，敢有远去惟身谋。

为约岭南三数子，明年乘兴欲东流。
去年冬辙以起居郎入侍迩英讲不逾时迁中书舍
苏辙（宋代）

铜瓶洒遍不胜寒，雨点匀圆冻未乾。
回首曈曨朝日上，槐龙对舞覆衣冠。
中秋
周邠（宋代）

月华圆满正秋中，天上人间此夕同。桂魄十分澄浪海，冰轮千里碾霜空。